На основу члана 12. став 1. Закона о управљању привредним друштвима која су у власништву Републике Србије („Службени гласник РСˮ број 76/23) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О УТВРЂИВАЊУ ЛИСТЕ ДРУШТАВА КАПИТАЛА И МАЊИНСКИХ ДРУШТАВА КАПИТАЛА

Члан 1.

Овом уредбом утврђује се листа друштава капитала и мањинских друштава капитала и врши се њихова класификација.

Члан 2.

Листа друштава капитала у већинском власништву Републике Србије и Листа друштава капитала у мањинском власништву Републике Србије (мањинска друштва капитала), одштампане су уз ову уредбу и чине њен саставни део.

Члан 3.

Друштва капитала у већинском власништву Републике Србије и друштава капитала у мањинском власништву Републике Србије (мањинска друштва капитала) класификована су у категорије у складу са Критеријумима за класификацију друштава капитала у категорије, који су одштампани уз ову уредбу и чине њен саставни део.

Критеријуми из става 1. овог члана утврђени су применом међународних стандарда и засновани су на циљевима централизованог власничког управљања.

Члан 4.

Категорије из члана 3. став 1. ове уредбе су:

1. Друштва од националног и стратешког интереса, у смислу ове уредбе, су друштва у којима Република Србија као акционар или члан, осим националних остварује и стратешке циљеве: безбедност и одбрана; управљање стратешком инфраструктуром и припадајућим непокретностима; обављање делатности од општег интереса и пружање обавезних услуга у јавном интересу; формирање робних резерви; заштита животне средине на националном нивоу; коришћење природних богатстава; обезбеђивање коришћења добара од општег интереса/добара у општој употреби; решавање недостатка добара/услуга и пословања на тржиштима на којима постоје високе баријере за улазак;
2. Друштва од посебног интереса, у смислу ове уредбе, су друштва у којима је Република Србија акционар или члан, која остварују друге циљеве од интереса за становништво и привреду: смањење друштвене неједнакости на националном нивоу; индустријски развој; економска диверзификација; друштвени развој на националном нивоу; која остварују дивиденду од стратешких инвестиционих улагања; која послују на тржиштима код којих је тржишна регулатива неефикасна и обављају делатност везану за иновације.

Члан 5.

Ова уредба ступа на снагу осмог дана од дана објављивања у „Службеном гласнику Републике Србијеˮ, а за јавна предузећа чији је оснивач Република Србија почиње да се примењује од дана регистрације промене њихове правне форме.

05 Број: 110-9013/2024

У Београду, 19. септембра 2024. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |